Էմմանուել Բեար

Էմմանուել Բեար (, ), ֆրանսիացի դերասանուհի, քաղաքացիական իրավունքի պաշտպանության ակտիվիստուհի, ՅՈՒՆԻՍԵՖ-ի բարի կամքի դեսպան։

Կենսագրություն 
Էմմանուել Բեարը ծնվել է Ֆրանսիայի Վար դեպարտամենտի Գասեն համայնքում, ֆրանսիացի կոմպոզիտոր և բանաստեղծ Գի Բեարի ընտանիքում։ Մանկությունն անցել է իր եղբայրների և քրոջ հետ` Ֆրանսիայի հարավում, Սեն-Տրոպեից ոչ հեռու։ Քանի որ մանկուց երազում էր դերասանուհի դառնալ, ծնողները նրան ուղարկել են Մոնրեալ` անգլերեն լեզուն սովորելու։ Վերադառնալով Ֆրանսիա, նա հաճախել է դերասանի վարպետության դասընթացների և ստացել իր առաջին դերը հեռուստատեսությունում։

Էմմանուել Բեարին մեծ ճանաչում է բերել Կլոդ Բերրիի «Մանոնը սկզբնաղբյուրից» (1986թ.) ֆիլմում կատարած դերը, որի համար 1987 թվականին արժանացել է «Սեզար» մրցանակի` կանացի լավագույն երկրորդական դերի համար։ Հետագայում նա մրցանակ է ստացել նաև 1995 թվականին կայացած Մոսկվայի միջազգային կինոփառատոնում` «Ֆրանսիական կինը» կինոնկարում խաղացած դերի համար։

2003 թվականին, 39 տարեկանում, Էմմանուել Բեարը Elle ամսագրի համար բոլորովին մերկ` լուսանկարվել էր երիտասարդ տղայի հետ։ Լույս տեսած համարը` 550.000 տպաքանակով, սպառվել էր երեք օրում, որը ամսագրի ողջ պատմության մեջ եզակի դեպք էր։

Անձնական կյանքը 
1985 թվականին նկարահանված «Թաքուն սեր» կինոնկարի նկարահանումների ժամանակ Էմմանուել Բեարը ծանոթացել է դերասան Դանիել Օթոյի հետ։ Նրանց հարաբերությունները ձգվել են մինչև 1995 թվականը։ Ամուսնացել են 1993 թվականին և նույն թվականին ծնվել է նրանց դուստրը։ 1995 թվականին ամուսնալուծվելով, Էմմանուելը սիրավեպ է ունեցել երաժշտական պրոդյուսեր Դևիդ Ֆրանսուա Մորոյի հետ և 1996 թվականին ծնվել է նրանց որդին, իսկ հետո սիրավեպ է ունեցել նաև պրոդյուսեր Վինսենթ Մայերի հետ` մինչ վերջինիս ինքնասպան լինելը։

2008 թվականին Էմմանուելն ամուսնացել է դերասան և ռեժիսոր Միքայել Կոհենի հետ։ 2009 թվականին նրանք որդեգրել են եթովպացի երեխայի։ Ամուսնալուծվել են 2011 թվականին։

27 տարեկանում Էմմանուելը պլաստիկ վիրահատության միջոցով փոխել էր իր շուրթերի ձևը, սակայն վիրահատությունը անհաջող արդյունք է ունեցել, որի համար դերասանուհին շատ է ափսոսում։

Ֆիլմագրություն

Ծանոթագրություններ 

Ֆրանսիացի դերասանուհիներ
«Սեզար» մրցանակի դափնեկիրներ
ՅՈՒՆԻՍԵՖ-ի բարի կամքի դեսպաններ
Պատվո լեգեոնի շքանշանի ասպետներ
Թատրոնի ֆրանսիացի դերասանուհիներ
Ֆրանսիացի մոդելներ
Ֆրանսիացի հեռուստատեսային դերասանուհիներ
Ֆրանսիացի կինոդերասանուհիներ